Peniaga dakwa ditipu ‘Datin Ida’ sertai pelaburan hari raya

KUALA TERENGGANU, 29 Mei – Seorang peniaga mendakwa ditipu individu dikenali sebagai ‘Datin Ida’ untuk menyertai skim Pelaburan Hari Raya secara dalam talian melibatkan kerugian terkumpul kira-kira RM4 juta.

Ketua Jabatan Siasatan Jenayah Komersial (JSJK) Terengganu Supt M Zambri Mahmud berkata, wanita berusia 31 tahun itu membuat laporan polis pada 6 Mei lepas, apabila pulangan dijanjikan selepas pelaburan dibuat tidak diterima dalam tempoh yang dijanjikan Datin Ida.

“Pengadu telah melabur sebanyak RM100,000 seminggu sebelum raya (tarikh tidak dinyatakan) dan pada masa sama pengadu telah mengiklankan pelaburan tersebut ke dalam kumpulan WhatsApp.

“Ramai yang berminat untuk menyertai pelaburan itu dan sebanyak 296 individu telah menyertai skim pelaburan tersebut melibatkan nilai pelaburan oleh rangkaian bawahan pengadu sebanyak lebih kurang RM4 juta,” katanya dalam kenyataan.

“Semua transaksi kemasukan wang oleh pengadu ada dalam simpanan pengadu. Hasil keuntungan pelaburan itu, pengadu turut diberi bonus daripada Datin Ida sebanyak RM190,000 atas kutipan yang besar dalam tempoh singkat,” katanya.

Namun, menurut M Zambri sehingga hari ini mangsa masih tidak mendapat apa-apa pulangan daripada wang yang telah dilaburkan dan merasakan dirinya telah ditipu.

Beliau berkata kes disiasat mengikut Seksyen 420 Kanun Keseksaan kerana menipu dan menasihati orang ramai supaya tidak mudah terpedaya dengan tawaran pelaburan yang menjanjikan pulangan tidak masuk akal dalam tempoh singkat. – BERNAMA


Bola sepak Malaysia perlukan TMJ – Pan Gon

KUALA LUMPUR, 10 Jun – Ketua Jurulatih skuad kebangsaan Kim Pan Gon terkejut dengan keputusan Tunku Ismail Sultan Ibrahim untuk berundur daripada menerajui Johor Darul Ta’zim (JDT) dan menggesa baginda mempertimbangkan semula keputusan itu.

Pan Gon berkata jika Tunku Ismail yang juga Tunku Mahkota Johor (TMJ) kekal dengan pendirian untuk keluar daripada dunia bola sepak, maka ia satu kerugian amat besar kepada sukan itu di negara ini.

Menurut jurulatih kelahiran Korea Selatan itu, semangat cintakan bola sepak yang mendalam telah menyaksikan Tunku Ismail berjaya membawa JDT ke tahap lebih tinggi dalam masa kurang sedekad.

Beliau berkata selain meletakkan JDT di tahap yang membolehkan kelab itu layak beraksi dalam Liga Juara-Juara AFC, impak Tunku Ismail juga menyaksikan skuad Harimau Selatan itu mendapat pengiktirafan di seluruh Asia sekali gus membantu meningkatkan taraf bola sepak kelab di negara ini.

Sementara itu, Pan Gon berkata JDT telah menyalurkan lebih 15 pemainnya kepada skuad Harimau Malaya, malah mempunyai ramai pemain baharu yang lebih baik sedang dalam pembikinan.

Beliau turut menghargai tawaran Tunku Ismail supaya pasukan negara berlatih di Johor dengan menyifatkan barisan pemain yang berlatih di sana boleh mendapat manfaat daripada kemudahan terkini.

Semalam, Tunku Ismail mengumumkan berundur dan menyerahkan urusan harian kelab itu kepada pengurusan tertingginya dengan menyatakan keputusan itu adalah disebabkan tanggungjawab dan komitmennya yang lain.


Penyiar dan pengendali stesen radio perlu tingkat kreativiti – Annuar

KUALA LUMPUR, 13 Feb – Menteri Komunikasi dan Multimedia Tan Sri Annuar Musa mahu penyiar dan pengendali stesen radio meningkatkan kreativiti dalam penyampaian perkhidmatan kerana medium komunikasi itu mempunyai peranan besar dalam kemajuan negara bangsa.

Pada masa sama, beliau berkata radio perlu sentiasa mengekalkan tahap profesionalisme kewartawanan bagi memastikan perkhidmatan itu kekal relevan dan berdaya maju.

“Kita ingin lihat kreativiti para penyiar bagaimana mengadunkan bahan berita dengan muzik serta ilmu-ilmu asas seperti ilmu agama dan ilmu formal di sekolah juga boleh disiapkan keupayaannya menggunakan suara dan teknologi radio.

“Saya sangat berharap daya kreativiti para penyiar, pengendali stesen radio, penggiat dan pencinta komunikasi melalui radio agar sama-sama membangunkan perkhidmatan radio di Malaysia yang terbaik dan bermutu tinggi,” katanya.

Beliau berkata demikian ketika melancarkan sambutan Hari Radio Sedunia secara maya dalam program Selamat Pagi Malaysia yang disiarkan di TV1 hari ini. Hari Radio Sedunia disambut pada 13 Feb setiap tahun.

Sambutan tahun ini yang bertemakan ‘Radio dan Keyakinan’ turut diperincikan kepada tiga sub tema iaitu kebolehpercayaan dalam kewartawanan radio, kebolehpercayaan dan kebolehaksesan serta kebolehpercayaan dan daya maju stesen radio.

Berteraskan sub tema itu, Annuar berkata perkhidmatan radio perlu memastikan kandungan yang disiarkan adalah tepat, cepat, berkesan dan sekali gus dapat melahirkan keyakinan yang tinggi dalam kalangan masyarakat.

Dari sudut kebolehaksesan pula, beliau berkata radio harus kekal sebagai medium komunikasi penting kerana ia mempunyai tahap kebolehcapaian lebih luas dan berkesan, selain radio turut bersaing dengan kaedah penyebaran berita yang lain perlu mempunyai tahap kedayahidupan dan boleh dioperasikan sepanjang masa.

Walaupun teknologi pada masa kini mengalami perubahan, radio masih kekal mampan kerana selain penglihatan, sentuhan dan deria rasa, pancaindera pendengaran mempunyai peranan sangat penting sebagai medium komunikasi, katanya.

Sambutan Hari Radio Sedunia mula dianjurkan atas inisiatif Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO) pada 2012 bagi mengiktiraf sumbangan dan peranan radio.- BERNAMA


‘Kita Saye Demo’ misi bantu mangsa banjir ke Selangor – JBPM Kelantan

KOTA BHARU, 4 Jan- Jabatan Bomba dan Penyelamat (JBPM) Kelantan bersama-sama 18 badan bukan kerajaan (NGO) berlepas ke Selangor, hari ini dalam misi bantuan banjir ‘Kita Saye Demo’.

Pengarah JBPM Kelantan Jainal @ Zainal Madasin berkata misi tersebut bertujuan meringkan beban mangsa yang terlibat dengan banjir selain membantu pegawai dan anggota bomba di negeri berkenaan.

“Seramai 45 sukarelawan termasuk 10 pegawai dan anggota JBPM Kelantan menyertai misi terbabit sebagai balasan atas bantuan JBPM negeri lain termasuk Selangor yang pernah membantu negeri ini ketika banjir 2014.

“Antara NGO terlibat dalam misi ini ialah Thirdforce di bawah Yayasan Raja Shamri (YRS), Gabungan NGO hadapan Kelantan (GOHEK) dan Team Amal Rakyat Bantu Rakyat (TARBYAT),” katanya dalam sidang media selepas melancarkan Program ‘Kita Saye Demo’ di perkarangan Ibu Pejabat JBPM Kelantan, di sini hari ini.

Mengulas lanjut, beliau berkata misi ini juga adalah sebagai tanda semangat berpasukan antara agensi keselamatan dengan NGO dalam membantu masyarakat terutamanya mangsa banjir yang ditimpa bencana alam itu.

“Saya berharap misi ini dapat mengurangkan beban dan kesedihan mangsa banjir di Selangor yang mungkin ada dalam kalangan mereka yang pertama kali berdepan dengan situasi banjir luar jangkaan ini.

“Selain Selangor misi ini juga akan diteruskan ke lokasi lain namun memerlukan perbincangan secara terperinci agar segala objektif dapat dicapai,” katanya.

Dalam perkembangan lain, Zainal berkata walaupun anggotanya diarahkan bertugas untuk membantu mangsa banjir di negeri lain, namun (JBPM) Kelantan sentiasa bersiap siaga menghadapi sebarang kemungkinan jika berlaku banjir gelombang ketiga di negeri ini.- BERNAMA


Tiada rakyat Malaysia terlibat dalam letupan paip gas dan kemalangan bas di Mesir

PUTRAJAYA, 14 April – Tiada rakyat Malaysia yang terkesan dalam dua insiden di Mesir iaitu letupan besar saluran paip gas di Nasr City, Kaherah pada Khamis dan kemalangan melibatkan sebuah bas di Aswan pada Rabu.

Kementerian Luar Negeri dalam mengesahkan hal in berkata Kedutaan Besar Malaysia di Kaherah telah berhubung dengan rakyat Malaysia, terutamanya pelajar-pelajar yang menginap di sekitar Nasr City bagi memastikan keselamatan mereka.

Mereka yang memerlukan bantuan konsular diminta menghubungi Kedutaan Besar Malaysia di Kaherah di Mesir 21, Al Aanab Street, Mohandessine, Giza, atau hubungi melalui Tel: +201200276388 atau E-mel: [email protected].

Menurut laporan media Mesir letupan berhampiran Al-Ahly Club di Nasr City menyebabkan kebakaran besar dan kemalangan bas dengan sebuah lori di Aswan pula menyebabkan 10 orang maut termasuk lima pelancong asing.


Sesi persekolahan lancar, semua patuhi SOP – Radzi Jidin

TANAH MERAH, 15 Julai – Kementerian Pendidikan berpuas hati dengan kelancaran proses pembukaan semula sesi persekolahan hari ini yang menyaksikan semua pihak mengamalkan pematuhan prosedur operasi standard (SOP) ditetapkan.

Menterinya Dr Radzi Jidin berkata dalam tinjauannya di beberapa sekolah di sini, mendapati semua proses berjalan lancar dengan semua pelajar dan guru mematuhi SOP seperti pengambilan suhu dan penjarakan sosial, memakai pelitup separuh muka serta menggunakan cecair pensanitasi tangan.

“Saya gembira kerana semua pihak dalam tinjauan saya di empat buah sekolah rendah dan menengah mendapati semua berjalan lancar dan mematuhi SOP.

“Walaupun membuat penjarakan saya dapati semua sekolah dapat menampung semua pelajar tanpa perlu mengadakan dua sesi. Ini membuktikan semua pihak iaitu guru, pelajar dan ibu bapa telah memahami sepenuhnya SOP,” katanya kepada pemberita selepas melawat Sekolah Kebangsaan Batu Gajah di sini, hari ini.

Hari ini adalah hari pertama sesi persekolahan bagi Tingkatan 1 hingga 4 dan Tahun 5 dan 6 di seluruh negara dan sebelum ini sekolah dibuka bagi Tingkatan 5 dan 6 serta prasekolah, tadika dan tabika.

Radzi berkata sekolah berasrama penuh masih belum dibuka termasuk ada sekolah di Sarawak yang juga masih belum dibuka atas nasihat Kementerian Kesihatan Malaysia.

“Kita bekerjasama dengan semua pihak bagi memastikan keadaan wabak (COVID-19) ini terkawal dan apa yang penting dan saya tekankan adalah patuhi SOP,” katanya.

Radzi juga yakin semua pelajar yang memulakan persekolahan hari ini akan dapat menyesuaikan diri dengan normal baharu dalam tempoh yang singkat seperti pelajar Tingkatan 5 dan 6 sebelum ini.

“Apa pun saya nasihatkan, keadaan (wabak COVID-19) masih belum pulih sepenuhnya dan dalam tempoh itu semua pihak perlu memastikan SOP terus dipatuhi.

“Kepada pelajar yang datang dan pulang menggunakan bas sekolah perlu patuhi penjarakan sosial juga kerana ini penting untuk pastikan semua dalam keadaan yang baik,” katanya.- BERNAMA


455 hotel di Melaka masih beroperasi – Exco

SERI NEGERI 15 Disember – Sebanyak 455 daripada lebih 500 hotel masih beroperasi di negeri ini selepas melalui era pandemik COVID-19.

Exco Pelancongan, Warisan dan Kebudayaan negeri Datuk Muhammad Jailani Khamis berkata, walaupun terdapat kira-kira 100 buah hotel telah menghentikan operasi, namun statistik menunjukkan industri perhotelan Melaka masih antara yang terbaik dalam negara membabitkan proses pemulihan.

Katanya, dalam membantu sektor perhotelan di negeri ini, Kerajaan Negeri sentiasa memainkan peranan menjadi penasihat dalam keputusan perniagaan tanpa mencampuri urusan dalaman mereka.

“Seperti contoh Freeport A’Famosa Outlet yang mana kerajaan telah memain peranan dalam menasihati operasi mereka diteruskan dan akhirnya kini lihatlah betapa meriah dan berjayanya operasi mereka,” katanya.

Beliau berkata demikian bagi menjawab pertanyaan lisan Dr Mohd Aleef Yusof (PN-Sungai udang) yang dibacakan Dr Mohd Yadzil Yaakub (PN-Bemban) pada Persidangan Keempat (Bajet), Penggal Pertama Dewan Undangan Negeri (DUN) Negeri Melaka Yang Kelima Belas di Dewan Undangan Negeri di sini, hari ini.

Ia membabitkan empat peratus atau 420 orang diberhentikan kerja, sembilan peratus atau 945 orang berdepan pemotongan gaji dan 17 peratus atau 1,785 diberi cuti tanpa gaji.

Meskipun begitu, Muhammad Jailani berkata, berkata usaha berterusan yang dilakukan Kerajaan Negeri, sektor pelancongan di Melaka semakin pulih dengan mencatat pertambahan kehadiran pelancong saban minggu.


‘Bukan mudah jinakkan Selangor’

AYER KEROH 2 Nov. – Aksi menentang Selangor pada pusingan pertama Piala Malaysia 2020 diakui bukanlah laluan mudah buat Melaka United (MU).

Pengurus Pasukan Muhammad Akram Abdullah tanpa berselindung mengakui gusar dengan pertemuan peringkat awal itu, apatah lagi bakal ditentang lawan yang terkenal dengan status legenda dan pernah 33 kali menjulang piala keramat itu.

Dengan pengenalan format baharu, beliau berkata, ia akan menyulitkan lagi tugas pasukan, namun pada masa sama tetap menaruh kepercayaan tinggi terhadap kemampuan skuad Hang Tuah memberikan kejutan dalam aksi berkenaan.

“Risau memang risau, aksi menentang Selangor memandangkan Piala Malaysia kali ini menggunakan format kalah mati dan bukannya peringkat kumpulan seperti sebelum ini.

“Kami menjangkakan perlawanan itu akan berlangsung sengit, tetapi saya tetap percaya pasukan telah bersiap sedia menggalas misi besar untuk kempen kali ini, apatah lagi kami memasang impian untuk sekurang-kurangnya mara ke separuh akhir,” katanya.

Mengulas lanjut, beliau juga menzahirkan harapan tinggi terhadap kemampuan Pengendali Melaka United Zainal Abidin Hassan merencana taktikal berkesan, memandangkan statusnya selaku pemain legenda yang pernah menjulang Piala Malaysia sebanyak empat kali iaitu pada 1981, 1982, 1986, 1997, selain turut pernah membantu Pahang menjulang Piala Malaysia pada 2014 sebagai Ketua Jurulatih.

“Sudah pasti pasukan meletakkan harapan tinggi kepada pemain dan kepimpinan Zainal. Saya yakin beliau mempunyai strategi ampuh untuk mengharungi musim ini dengan cemerlang,” katanya lagi.

Dalam pada itu, khabar angin bertiup kencang mengaitkan lokasi perlawanan antara Melaka United dan Selangor yang sepatutnya dijadual di Stadium Hang Jebat, Ahad ini, dipindahkan.

Muhammad Akram berkata, hal itu kerana Selangor difahamkan ingin membuat permohonan kepada Liga Bola Sepak Malaysia (MFL) untuk menukar ‘venue’ perlawanan ke stadium berkecuali.

“Sepatutnya memang bermain di Stadium Hang Jebat, Melaka memandangkan status Selangor yang kini berada di zon merah tidak dapat menggunakan stadiumnya sendiri. Namun, difahamkan mereka ada ura-ura untuk memohon stadium berkecuali.


Perhalusi kebenaran rentas negeri pasangan PJJ, ziarah ibu bapa – TPM

KUALA LUMPUR 22 Julai – Kerajaan sedang memperhalusi cadangan bagi memberi kelonggaran merentas negeri bagi penerima dua dos suntikan vaksin COVID-19.

Kebenaran itu akan diberikan khususnya buat pasangan jarak jauh (PJJ) dan ibu bapa yang terpisah daripada anak-anak berikutan larangan rentas negeri dalam Pelan Pemulihan Negara (PPN).

Timbalan Perdana Menteri, Datuk Seri Ismail Sabri Yaakob dalam kenyataan di Facebook berkata, cadangan itu akan diangkat ke mesyuarat Majlis Keselamatan Negara.

“Melihat kepada komen-komen yang diberikan netizen di media sosial, saya dapati ramai yang menyuarakan keluhan pasangan jarak jauh atau ibu bapa yang terpisah dari anak-anak kerana larangan merentas negeri.

“Sebagai seorang bapa, saya sedar betapa pentingnya institusi kekeluargaan itu kepada manusia. Walaupun atas faktor keselamatan, ibu atau bapa tidak sepatutnya terpaksa berpisah dengan anak-anak dalam tempoh yang terlalu lama.


Briged Sukarelawan IPT sedia hadapi tengkujuh

Menteri Pengajian Tinggi, Datuk Seri Dr Noraini Ahmad berkata, briged berkenaan ditubuhkan untuk menyelaraskan aktiviti dan program sukarela dikendalikan Majlis Sukarelawan Universiti Malaysia.

Beliau berkata demikian pada sidang media Program KPT Prihatin TUAH Universiti Teknikal Malaysia Melaka (UTeM) Sejahtera bersama Ketua Menteri Melaka Datuk Seri Utama Sulaiman Md Ali, di sini, malam tadi.

“Kita harap lebih ramai yang menyertai briged ini memandangkan sudah ramai yang kembali ke kampus, jadi mereka boleh menyumbangkan tenaga untuk membantu masyarakat,” katanya.


Semangat Koperal Siti Nor Maslinda

HANG TUAH JAYA 15 November – Meskipun lumpuh separuh badan dan perlu menggunakan kerusi roda bagi menunaikan tanggungjawab, itu tidak mematahkan semangat Koperal Siti Nor Maslinda Nordin, hadir ke pusat mengundi bagi proses pengundian awal, hari ini.

Siti Nor Maslinda, 43, tiba di pusat mengundi di Ibu Pejabat Polis Kontinjen (IPK) Melaka, Bukit Beruang, di sini, kira-kira jam 8.15 pagi.

Anggota Polis Diraja Malaysia (PDRM) itu berkata, akibat kemalangan pada 2009, dia lumpuh separuh badan dan perlu menggunakan kerusi roda untuk bergerak.

“Kejadian berlaku kira-kira jam 5 petang, ketika selesai bertugas. Mungkin ketika itu kepenatan kerana sehari sebelum itu saya ada pertandingan bola jaring,” katanya.

“Saya berpindah ke IPK Melaka pada 2020 dan kini sudah 24 tahun saya berkhidmat. Kini saya bertugas di Bahagian Perlesenan,” katanya.

Terdahulu, turut hadir ke pusat pengundian awal bagi melihat perjalanan proses pengundian calon Barisan Nasional (BN) Parlimen Hang Tuah Jaya Datuk Mohd Ridhwan Mohd Ali.


Bantu kerajaan jayakan program imunisasi COVID-19

PUTRAJAYA 26 Feb – Rakyat Malaysia perlu membantu kerajaan menjayakan Program Imunisasi COVID-19 Kebangsaan dan menyampaikan maklumat yang tepat mengenai vaksin COVID-19 kepada anggota keluarga dan masyarakat, kata Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri.

Beliau berkata ini kerana pengambilan suntikan vaksin COVID-19 adalah harus dan wajib bagi golongan yang ditetapkan oleh kerajaan Malaysia sebagaimana dijelaskan oleh Jawatankuasa Muzakarah Khas Majlis Kebangsaan Bagi Hal Ehwal Ugama Islam Malaysia.

Katanya, Perdana Menteri Tan Sri Muhyiddin Yassin juga telah diberi suntikan dos pertama vaksin COVID-19 sebagai bukti kepada rakyat bahawa vaksin tersebut adalah selamat digunakan.

“Jauhilah segala perkongsian informasi yang diragui terutama dalam media sosial. Berikanlah kerjasama kepada usaha-usaha pemberian vaksin ini supaya ia dapat berjalan dengan lancar.

“Di samping itu, marilah berdoa semoga kita beroleh kemenangan dan kejayaan dalam perjuangan menentang dan menghapuskan penularan COVID-19 dari negara ini,” katanya ketika menyampaikan khutbah Jumaat bertajuk ‘Malaysia Prihatin: Peranan Bersama’ di Masjid Putra di sini, hari ini.

Program Imunisasi COVID-19 Kebangsaan yang bertemakan ‘Lindung Diri, Lindung Semua’ dilaksanakan dalam tiga fasa bermula 24 Feb dengan Fasa 1 dari Februari hingga April 2021 untuk kumpulan petugas barisan hadapan melibatkan 500,000 orang.

Fasa 2 pula dari April hingga Ogos membabitkan kumpulan warga emas berumur 65 tahun ke atas, golongan berisiko tinggi serta orang kurang upaya melibatkan 9.4 juta orang, manakala Fasa 3 dari Mei 2021 hingga Februari 2022 untuk penduduk di Malaysia berumur 18 tahun ke atas – warganegara dan bukan warganegara – dengan sasaran lebih 13.7 juta orang.

Sementara itu, Zulkifli berkata semangat Malaysia Prihatin adalah manifestasi cita-cita dan harapan seluruh rakyat Malaysia yang berganding bahu memerangi pandemik COVID- 19.

“Kita perlu bersatu padu tanpa mengira ideologi politik dan meliputi segenap lapisan masyarakat, sama ada pihak kerajaan, pembangkang, penjawat awam, sektor swasta, sukarelawan mahupun orang perseorangan.” katanya.

Menurut Zulkifli, berkat kesatuan dengan semangat Malaysia Prihatin, Malaysia pernah membuktikan andaian JP Morgan bagi bilangan kes pada pertengahan April 2020 tidak terjadi.

“Tidak mustahil andaian bilangan kes oleh Institute for Health Metrics and Evaluation (IHME) pada Mac 2021 ini iaitu sebanyak 20,000 kes sehari, dapat dinafikan dengan izin-Nya,” katanya.

Dilaporkan, agensi penyelidikan JP Morgan meramalkan kadar jangkitan COVID-19 di negara ini mencapai kemuncaknya pada 14 April 2020 iaitu sebanyak 6,300 kes.

Zulkifli berkata apa yang telah diusahahakan oleh kerajaan Malaysia pada hari ini kesemuanya adalah untuk memastikan keselamatan dan kesihatan rakyat Malaysia amnya berada dalam kondisi yang sejahtera.

Terdahulu, Zulkifli melancarkan Kaunter Bait Al Mahabbah di Masjid Putra di sini sebagai usaha menyampaikan bantuan barang keperluan harian kepada golongan asnaf di sekitar Putrajaya.

Kaunter yang telah mula beroperasi sejak 11 Feb lepas itu dibuka pada hari Selasa dan Khamis bermula 2.30 petang hingga 4.30 petang di aras G, Masjid Putra. –  BERNAMA


Rentas daerah dan negeri untuk vaksinasi COVID-19 tidak perlu surat polis- Khairy

KUALA LUMPUR 6 Mei. – Individu yang perlu merentas daerah dan negeri bagi tujuan vaksinasi COVID-19 di Pusat Pemberian Vaksin (PPV) di luar daerah tempat tinggal mereka tidak perlu memohon surat kebenaran daripada pihak polis.

Menteri Penyelaras Program Imunisasi COVID-19 Kebangsaan Khairy Jamaluddin dalam kenyataan malam tadi berkata, mereka hanya perlu menunjukkan butiran janji temu yang dipaparkan menerusi aplikasi MySejahtera, laman sesawang atau SMS ketika melalui sekatan jalan raya.

Kenyataan itu dikeluarkan susulan pelaksanaan Perintah Kawalan Pergerakan (PKP) di beberapa daerah di Selangor yang diumumkan Menteri Kanan (Kluster Keselamatan) Datuk Seri Ismail Sabri Yaakob, petang tadi.

Enam daerah di Selangor yang diletakkan di bawah PKP bermula 6 hingga 17 Mei ialah Hulu Langat, Petaling, Gombak, Klang, Kuala Langat dan Sepang.


COVID-19: Satu kematian, enam kes baharu dicatat hari ini

KUALA LUMPUR, 31 Ogos – Selepas merekodkan satu kematian semalam, COVID-19 meragut satu lagi nyawa hari ini, menjadikan jumlah kematian dalam negara akibat pandemik meningkat kepada 127 kes.

Ketua Pengarah Kesihatan Tan Sri Dr Noor Hisham Abdullah berkata kematian terbaharu itu melibatkan lelaki warganegara berumur 62 tahun dan mempunyai latar belakang penyakit kencing manis serta darah tinggi.

“Beliau merupakan salah satu kes positif yang telah dilaporkan pada 13 Ogos lepas dalam kluster Tawar. Beliau mula mengalami gejala batuk sejak 11 Ogos dan dimasukkan ke Hospital Sultanah Bahiyah, Kedah pada 13 Ogos setelah didapati positif COVID-19.

“Keadaan kesihatan beliau merosot dan memerlukan bantuan pernafasan sejak 19 Ogos. Beliau disahkan meninggal dunia pada 30 Ogos, pukul 10.35 malam. Kementerian Kesihatan Malaysia mengucapkan takziah kepada ahli keluarga beliau,” katanya dalam kenyataan hari ini.

Sementara itu, Dr Noor Hisham berkata enam kes baharu COVID-19 dilaporkan hari ini menjadikan kumulatif kes positif di Malaysia adalah sebanyak 9,340 kes.

Daripada enam kes baharu yang dilaporkan, empat kes adalah kes import yang telah mendapat jangkitan di luar negara iaitu Singapura, melibatkan dua warganegara dan dua bukan warganegara yang dilaporkan di Selangor.

Sementara dua kes lagi melibatkan penularan di dalam negara membabitkan warganegara dari Kedah iaitu satu kes daripada kluster Tawar dan satu kes daripada kluster Telaga.

“KKM ingin memaklumkan bahawa terdapat enam kes yang telah pulih COVID-19 pada hari ini menjadikan kumulatif kes yang telah pulih sepenuhnya dari COVID-19 adalah sebanyak 9,054 kes.

“Sementara itu, terdapat enam kes positif COVID-19 yang sedang dirawat di Unit Rawatan Rapi (ICU), di mana empat kes memerlukan bantuan pernafasan,” katanya.- BERNAMA


Agong, Permaisuri zahir dukacita kemalangan menimpa Nur Izzah

KUALA LUMPUR, 2 Jan – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah hari ini menzahirkan rasa sedih atas kemalangan yang menimpa pelajar Malaysia, Nur Izzah Mohd Shokri di Manchester, England, Isnin lepas.

Dalam kenyataan yang dimuat naik menerusi Facebook Istana Negara, Seri Paduka berdua mendoakan semoga Nur Izzah, dikurniakan kesembuhan dengan segera dan kembali pulih seperti sedia kala.

Nur Izzah, 20, yang merupakan pelajar tahun pertama jurusan perakaunan dan kewangan di Universiti Manchester, kini berada dalam keadaan koma dan sedang mendapat rawatan di Salford Royal Hospital, England selepas menjalani pembedahan.

Pelajar yang berasal dari Karak, Pahang itu dilaporkan mengalami kecederaan yang serius di bahagian kepala dan tulang rusuk selepas bertembung dengan sebuah bas ketika sedang menunggang basikal Wilmslow Road, Rusholme dalam kejadian pukul 4.25 petang.- BERNAMA


Kertas siasatan 10 syarikat terima geran MITRA hampir selesai – Azam

KUALA LUMPUR 22 Nov – Suruhanjaya Pencegahan Rasuah Malaysia (SPRM) hampir selesai melengkapkan kertas siasatan melibatkan 10 syarikat yang menerima geran peruntukan Unit Transformasi Masyarakat India Malaysia (MITRA).

Ketua Pesuruhjaya SPRM Tan Sri Azam Baki berkata kertas siasatan itu akan dikemukakan kepada Timbalan Pendakwa Raya dalam tempoh terdekat bagi dicadangkan pertuduhan terhadap syarikat berkenaan.

Beliau berkata siasatan terhadap syarikat lain masih diteruskan dan SPRM bekerjasama dengan Kementerian Perpaduan Negara untuk menubuhkan pasukan khas bagi meneliti tuntutan lain.

“SPRM telah merampas semua laporan yang dikemukakan syarikat-syarikat berkenaan dari 2018 hingga 2020,” katanya kepada pemberita selepas melancarkan kempen kesedaran pencegahan rasuah di pengangkutan awam berteraskan usaha sama antara SPRM dengan MRT Corp di Stesen MRT Muzium Negara, di sini hari ini.

“Ini satu perkara yang SPRM perlu lihat dan kita sedang berbincang dengan kementerian berkenaan supaya ia tidak berlaku pada masa akan datang,” katanya.

Sebelum ini, SPRM dilaporkan sedang meneliti semua permohonan, laporan perbelanjaan dan program yang dikatakan telah dilaksanakan oleh penerima geran peruntukan MITRA sejak 2019 hingga 2021.

Sebanyak 337 syarikat, persatuan dan badan bukan kerajaan (NGO) dikenal pasti telah diluluskan geran peruntukan oleh MITRA sejak 2019 hingga 2021 dengan peruntukan berjumlah kira-kira RM203 juta.- BERNAMA


Tiada tindakan disiplin terhadap pegawai kesihatan terbabit Hartal

KUALA LUMPUR 27 Julai – Kerajaan tidak akan mengenakan tindakan disiplin terhadap mana-mana doktor atau pegawai kesihatan kontrak yang menyertai demonstrasi aman ‘Hartal Doktor Kontrak’ semalam, kata Menteri Kesihatan Datuk Seri Dr Adham Baba.

Ketika menggulung pertanyaan Ahli-ahli Parlimen mengenai penerangan tindakan mengatasi penularan COVID-19 pada Mesyuarat Khas Dewan Rakyat di sini hari ini, Dr Adham berkata mereka berhak berkumpul untuk menyuarakan pandangan masing-masing.

“Insya-Allah tidak ada tindakan kepada mereka walaupun mereka telah pun keluar semalam berdemonstrasi…kita tidak akan ambil tindakan disiplin,” katanya menjawab pertanyaan Datuk Seri Dr Dzulkefly Ahmad (PH-Kuala Selangor) sama ada Kementerian Kesihatan (KKM) akan mengambil tindakan terhadap doktor kontrak yang terlibat dalam demonstrasi aman itu.

Mengenai isu perjawatan tetap bagi doktor kontrak, Dr Adham berkata kerajaan menyediakan pelan jangka pendek dan sederhana termasuk melanjutkan tempoh jawatan kontrak dua tahun bagi membolehkan KKM membentangkan pindaan kepada Akta Pencen 1980 dan Akta Perubatan 1971.

Katanya pindaan kedua-dua akta itu bagi membolehkan pegawai perubatan kontrak mendapatkan jawatan tetap dengan kaedah berpencen atau pilihan caruman Kumpulan Wang Simpanan Pekerja (KWSP).

“Saya berjanji akan bawa ke Parlimen (pindaan akta) untuk kita boleh bantu mereka (pegawai kontrak), saya mengharapkan sokongan Ahli Yang Berhormat supaya ia dapat bahas (untuk dipinda) dan diluluskan supaya doktor kontrak ini dapat pembelaan sewajarnya,” katanya.

Isu-isu itu dibangkitkan hampir kesemua Ahli Parlimen termasuk Dr Dzulkefly; Datuk Seri Dr Shahidan Kassim (BN-Arau); Datuk Mohd Fasiah Mohd Fakeh (Bersatu-Sabak Bernam) dan Dr Kelvin Yii (PH-Bandar Kuching) yang meminta agar isu perjawatan tetap doktor kontrak diselesaikan segera.

Dr Dzulkefly yang memulakan perbahasan hari ini menegaskan agar doktor kontrak hanya mahukan kemaslahatan mereka dan mendapat layanan yang adil dan saksama.

“Jangan jadikan mereka (doktor kontrak) dalam pandemik ini seumpama PPE (pakaian perlindungan diri), dibuang setelah diguna pakai sebagaimana gaun PPE diperlakukan,” katanya.

Mohd Fasiah pula membangkitkan persoalan mengenai bilangan pegawai perubatan kontrak yang sedang berkhidmat dengan KKM pada masa ini bagi menangani penularan COVID-19.


Kucing simbol #RasuahBusters merakyatkan kempen jauhi rasuah

Ketua #RasuahBusters Datuk Hussamuddin Yaacub berkata pemilihan kucing sebagai ejen untuk kempen menjauhi rasuah yang diusahakan pihaknya sejak setahun lepas adalah sesuai kerana sikap haiwan itu yang sentiasa cakna dan berwaspada dengan keadaan persekitaran.

“Tanggungjawab untuk menjaga dan memastikan khazanah negara tidak lagi dikhianati, (kerana rasuah) ini boleh kita lihat pada karakter kucing itu yang waspada kepada sesuatu keadaan,” katanya pada Majlis Pelancaran dan Sidang Media Ejen Meow #RasuahBusters yang disiarkan melalui Facebook Sinar Harian, hari ini.

Hussamuddin berkata selain mempunyai sifat yang jinak dan disukai manusia, binatang peliharaan itu juga boleh diharapkan untuk menangkap binatang perosak dan berbahaya seperti tikus dan ular.

“Kita harap dengan Ejen Miow ini, orang semua mempunyai kesedaran tanggungjawab untuk menangkap tikus-tikus dan ular ini (pemberi dan penerima rasuah),” katanya. – BERNAMA


Penyelidik UTeM bangunkan Sistem Pengasingan Sisa Pepejal Domestik Pintar

AYER KEROH 19 Mei – Sekumpulan penyelidik yang terdiri daripada pensyarah dan penuntut dari Universiti Teknikal Malaysia Melaka (UTeM) menyerlahkan kepakaran mereka dalam bidang penyelidikan dan inovasi dengan membangunkan Sistem Pengasingan Pepejal Domestik Pintar.

Naib Canselor UTeM, Profesor Ts Dr Massila Kamalrudin berkata, UTeM terus menzahirkan peranannya sebagai institusi kecemerlangan ilmu dan penyemarakan budaya perkongsian kepakaran dalam aspek penyelidikan dan inovasi.

Jelasnya, melalui sistem atau alat pengasingan sisa pepejal domestik pintar itu, ia dapat mengesan dan mengasingkan beberapa jenis sisa pepejal seperti plastik, kertas, botol, logam dan bahan-bahan lain yang dinamakan sebagai Intelligent Trash Sorting System (i-BIN).

“Kejayaan penciptaan ini tentunya akan akan menjadi rujukan dan panduan kepada pihak berkaitan kerana ianya memberikan impak kebaikan dan kesenangan untuk komuniti sejagat,” katanya dalam satu kenyataan.

Sistem itu dibangunkan oleh sekumpulan penyelidik yang diketuai oleh Pensyarah Kanan dari Fakulti Kejuruteraan Elektrik, Ir. Ts. Dr. Anuar Mohamed Kassim bersama dua penuntut Ijazah Sarjana Muda Kejuruteraan Mekatronik dengan kepujian dari Fakulti Kejurteraan Elektrik (FKE) iaitu Muhammad As Shakirin Abdul Aziz dan Nur Al Aswad Zulkefli.

Mengulas mengenai produk inovasi itu, Dr Anuar berkata, sistem i-BIN berfungsi untuk mengasingkan secara terus bahan sisa pepejal kepada tong sampah yang telah ditetapkan bagi bahan tersebut.

Katanya, sistem i-BIN menggabungkan semua konsep teknologi penderia terkini yang dibangunkan sendiri yang dapat mengesan jenis setiap sisa pepejal tersebut secara efektif dan tepat.

“Sistem ini digabungkan dengan sistem kecerdasan buatan dan Internet of Things (IoT) yang disambungkan kepada sistem Wi-Fi dan sistem pemantauan setelit yang dapat mengesan kedudukan tong sampah tersebut,” katanya lagi.

Mengulas lanjut Dr Anuar berkata, semua teknologi itu digabungkan dalam satu alat tambahan yang boleh dipasang pada tong sampah sedia ada bagi memudahkan proses transformasi dan integrasi sistem pintar ini bersama tong sisa pepejal sedia ada.

“Sehubungan rangkaian teknologi itu, sistem pesanan melalui aplikasi Telegram bersama platform digital dashboard akan dihantar kepada syarikat pengumpul sisa pepejal dan Pihak Berkuasa Tempatan (PBT) secara terus.

“Ia bagi pemantauan secara real time berasaskan lokasi dan tahap kapasiti sisa pepejal terkumpul di setiap pusat pengumpulan sisa bagi pengutipan pintar dan terancang berasaskan kecerdasan pintar yang sangat berpotensi dalam menjayakan kelestarian alam sekitar, ekonomi dan daya huni Malaysia,” ujarnya.


Paluan kompang kian sepi?

Namun, peranan kompang perlu dilihat daripada susut pandang lebih luas, bukan sekadar memeriahkan masih diadakan sebaliknya sebagai khazanah warisan negara yang perlu terus dipulihara.

Meskipun industri muzik melalui transformasi yang amat pantas, namun masih ramai lagi yang mencintai seni memalu kompang dan berjuang untuk mengekalkannya.

Penasihat Persatuan Kompang Hadra Ezhar Millenium Kampung Lanjut Manis, Krubong, Nuredeen Nordin, 45, berkata dia mempelajari dan mengkaji seni kompang sejak usia remaja dan berasa amat bangga kerana dapat berkongsi kemahiran dimiliki bersama anak muda.

Lebih membanggakan beliau apabila, ada dalam kalangan anak muridnya yang sudah mahir membuka persatuan kompang di tempat lain, sekali gus mengembangkan lagi ilmu memalu alat muzik tradisional itu.

“Alhamdulillah, bila mengajar seni asas kompang dan ilmu itu dapat disebarkan, insya-Allah seni warisan ini akan terus segar, cuma diharapkan ilmu itu dapat diamalkan.

“Sehingga kini, ada 15 ahli persatuan kompang berusia dari 11 hingga 52 tahun termasuk dua perempuan. Pada kebiasaan kami akan berlatih seminggu tiga kali pada waktu malam.

“Mengumpul dan himpunkan anak-anak muda di kampung ini menyertai persatuan antara usaha untuk terus menghidupkan seni muzik kompang yang semakin dipinggirkan, daripada melihat mereka membuat perkara tidak berfaedah, lebih baik mereka sertai persatuan ini,” katanya.

Menurut Nuredeen atau lebih mesra dipanggil Idin, paluan kompang pada suatu masa dahulu wajib diperdengarkan dalam mana-mana majlis kebesaran di kampung, khususnya majlis beradat Melayu.

Katanya, orang dahulu menganggap sesuatu majlis itu ‘mewah’ jika ada persatuan kompang yang dipanggil, apatah lagi jika untuk menghiburkan ‘Raja Sehari’.

Menurutnya, sebagai penasihat dan juga individu bertanggungjawab untuk mengubah lagu-lagu akan dibawakan mengikut majlis, dia sering berlatih sendirian memalu kompang mencari rentak pada waktu malam selepas pulang kerja.

“Paluan kompang ini merupakan tradisi Melayu, memukul kompang sambil menyanyi ataupun bersyair dalam versi Arab ataupun bahasa Melayu dan kini diinovasi sebagai paluan moden, paluan tersebut diselitkan dengan gerakan ataupun tarian.

“Bermain kompang ini tidak akan membuat kita kaya, namun ilmu bermain kompang ini tidak semua orang miliki dan saya sering memberi pesanan sama seperti pesanan yang saya terima dahulu, bermain kompang ini perlu ikhlas.

“Pada bayaran pula, kita mengenakan caj penetapan mengikut kawasan iaitu RM220 sekali kompang, dan jika di luar kawasan Krubong, kita akan bincang dengan tuan rumah, sekali dengan pengangkutan kita kenakan sehingga RM 280,” katanya.

Menurut Idin, persatuannya juga akan menggunakan jidor sebagai ‘ibu rentak’ sebelum kompang dipalu yang akan digunakan oleh ketua kumpulan mengetuai kompang mereka.

“Kompang ini merupakan alat muzik yang dikategorikan sama seperti gendang, namun kompang hanya menggunakan tangan untuk memalu manakala gendang mempunyai alat pemalu.

“Bunyi kompang ini diperoleh dengan memalu atau memukul, hasil tepukan tidak selalu sama, terkadang bunyinya besar, ada juga bunyi kecil, ia bergantung kepada posisi telapak tangan ketika memalu.

“Manakala, jidor akan mengeluarkan bunyi seakan gendang atau dipanggil ‘drum’ Melayu ini menghasilkan bunyi kuat, sekali gus mengetuai paluan kompang, kerana itu ada yang memanggil kompang jidor kerana ia digabungkan dalam satu kumpulan,” katanya.

“Kompang biasanya diperbuat daripada kulit kambing betina, namun mutakhir ini ada juga menggunakan kulit lembu, kerbau dan paling baru getah sintetik.

“Bahagian belakang kompang ada gelung plastik tebal diselit antara bingkai dan kulit penutup bertujuan untuk menala bunyi. Pada waktu dahulu, rotan digunakan, kompang ini saiznya berbeza-beza bermula daripada 10 inci, 12 inci, 15 ini dan 16 inci.

“Kompang pada zaman dahulu biasanya berukuran enam belas inci ukur lilit dan ditutup dengan kepingan kulit pada sebelah permukaan. Ia mempunyai bukaan cetek dan dimainkan dengan memegang sebelah tangan sementara dipalu dengan sebelah tangan yang lain.

“Manakala jidor pula diperbuat dari kulit lembu matang dan kebiasaan dibuat dengan kepanjangan dua kaki, berdiameter 21 dan besarnya 18 inci.

“Kesemua kompang dan jidor ini kami tempah di Parit Jawa, Johor kerana di Melaka sudah tiada orang yang membuatnya lagi,” katanya.

“Ibu tidak melarang, bahkan menggalakkan saya aktif bersama persatuan ini selain mendalami ilmu persilatan. Bagi saya silat dan kompang adalah dua benda yang melambangkan Melayu.

“Saya harap dapat membawa seni kompang ini ke peringkat lebih tinggi, kerana sehingga kini apa sahaja pertandingan melibatkan kebudayaan dalam dan luar sekolah saya akan ambil bahagian,” katanya yang pernah menjadi juara pertandingan kebudayaan di sekolah.

Jelas Dhea Aleeya dia mengambil masa tiga bulan untuk mahir menggunakan kompang dan akan mengikuti persatuan jika dipanggil untuk membuat persembahan.


Suami isteri disyaki dera anak saudara sehingga mati direman 7 hari

Pasangan suami isteri berusia 40 tahun itu yang merupakan ibu dan bapa saudara yang menjaga kanak-kanak perempuan berusia lapan tahun itu direman bagi membolehkan siasatan dijalankan di bawah Seksyen 302 Kanun Keseksaan kerana membunuh.

Semalam, Ketua Polis Perak Datuk Mior Faridalathrash Wahid dilaporkan berkata penahanan kedua-dua suspek dibuat susulan pihaknya menerima laporan daripada pegawai perubatan di Jabatan Kecemasan dan Trauma, Hospital Raja Permaisuri Bainun di sini pada kira-kira 3.14 pagi.

Mior Faridalathrash berkata pegawai perubatan itu membuat laporan bahawa jabatan terbabit menerima seorang pesakit kanak-kanak yang dibawa menaiki ambulans dan disahkan meninggal dunia pada kira-kira 1.45 pagi.

Katanya bedah siasat telah djalankan oleh pakar patologi Jabatan Forensik HRPB dan didapati punca kematian adalah akibat pelbagai kecederaan disebabkan oleh benda tumpul. – BERNAMA


MOTAC tawar 40 peratus diskaun kompaun kepada pengusaha dan pemandu pelancong berlesen

PUTRAJAYA 24 Dis – Kementerian Pelancongan, Seni dan Budaya (MOTAC) akan memberi diskaun pembayaran kompaun sebanyak 40 peratus kepada pengusaha pelancongan dan pemandu pelancong berlesen yang dikenakan kompaun sehingga 30 Jun 2021.

Dalam kenyataan hari ini, MOTAC memaklumkan kementerian juga memberi perlanjutan tempoh pembayaran kompaun sehingga 30 Jun 2021 bagi semua kompaun yang dikeluarkan kepada pemandu pelancong atau pengusaha pelancongan berlesen.

MOTAC memberitahu kelonggaran hal berkaitan kompaun kepada pengusaha pelancongan berlesen dan pemandu pelancong berlesen adalah di bawah Akta Industri Pelancongan 1992 [Akta 482].

“Namun demikian, kementerian menegaskan bahawa kegagalan untuk menjelaskan kompaun yang dikeluarkan boleh menyebabkan tindakan pendakwaan diambil kepada syarikat atau pemandu pelancong yang berkaitan,” katanya – BERNAMA


Skuad tenis remaja Melaka, Singapura beradu kekuatan

AYER KEROH 23 Mei – Skuad tenis remaja Melaka beradu kekuatan dengan skuad tenis remaja Singapura dalam satu aksi persahabatan yang diadakan di Kompleks Tenis Majlis Perbandaran Hang Tuah Jaya (MPHTJ), MITC, di sini, baru-baru ini.

MLTA dalam satu kenyataan memaklumkan, acara itu juga diadakan sebagai persiapan untuk menghadapi kejohanan mendatang termasuklah Sukan Malaysia (SUKMA) Kuala Lumpur yang dijadual pada September depan.

“Acara seperti ini juga menjadi medan kepada pemain meningkatkan tanda aras kemahiran dan prestasi mereka selain mendapat tunjuk ajar dan perkongsian pengalaman daripada otai dalam sukan tenis.

“Antara yang hadir ialah bekas juara kebangsaan Tan Poh Seng; bekas Setiausaha Kehormat Persatuan Lawn Tenis Perlis William Cheng Joo Chong dan bekas Naib Presiden Persatuan Lawn Tenis Malaysia Lee Seck Chuan yang turut berkongsi ilmu kepada jawatankuasa baharu MLTA,” kata kenyataan itu.

MLTA kini berada di bawah pengurusan baharu dengan 14 pemegang jawatan sudah memulakan tugas dalam memacu sukan tenis negeri ke aras yang lebih tinggi.

“Terima kasih diucapkan kepada semua yang terlibat dalam sukan ini, tidak dilupa juga kepada kerajaan negeri dan penaja-penaja yang banyak memberi sumbangan.

“Begitu juga kepada ibu bapa yang tidak putus-putus memberi semangat untuk memajukan sukan tenis di Melaka. Kami berjanji akan berusaha lebih gigih untuk merealisasikan hasrat tersebut,” kata MLTA.


Banjir di Baling: Mayat terakhir daripada tiga sekeluarga ditemukan

Khairul Ikhwan Nor Azman, 14, yang merupakan pelajar tingkatan dua Sekolah Menengah Kebangsaan Jerai itu ditemukan tidak jauh dari lokasi dua mayat yang ditemukan sebelum ini.

Pengarah Jabatan Bomba dan Penyelamat Malaysia (JBPM) Kedah Penolong Kanan Pesuruhjaya Bomba Sayani Saidon berkata mayat mangsa ketiga ditemukan kira-kira dua jam selepas penemuan dua mayat pada 9.30 pagi tadi di lokasi berhampiran.

“Mayatnya ditemukan di bawah timbunan kayu dan berjaya dikeluarkan oleh pihak kami yang kemudian diserahkan kepada polis untuk tindakan lanjut,” katanya kepada pemberita di lokasi kejadian banjir di Kampung Iboi, Kupang di sini hari ini.

Terdahulu, dua mayat daripada tiga sekeluarga itu, Salmah Mat Akib, 53, dan menantunya, Nurul Anis Abu Hassan, 23, yang hamil empat bulan, ditemukan dalam keadaan berpelukan di bawah timbunan kayu balak.

Dalam kejadian kira-kira 5 petang semalam, ketiga-tiga mangsa berada di dalam sebuah rumah yang kemudian dihanyutkan arus deras dalam kejadian banjir dan fenomena kepala air yang berlaku selepas hujan lebat berterusan selama tiga jam.


Pemuda dikhuatiri lemas, dua rakan selamat bot terbalik

MACHANG, 25 Jan – Seorang pemuda dikhuatiri lemas apabila bot dinaiki bersama dua rakannya terbalik di Sungai Kelantan berdekatan Pangkalan Pasir Haji Pa, Paloh Rawa, di sini malam tadi.

Ketua Polis Daerah Machang Supt Mohd Adli Mat Daud berkata kejadian berlaku pada 8.45 malam ketika mangsa, Hisyamuddin Zulkifli, 23, bersama dua rakannnya berusia 39 dan 23 tahun memasang pukat di kawasan sungai tersebut.

“Dua rakan mangsa berjaya berpaut pada tali sauh feri pasir manakala mangsa cuba berenang ke tebing sungai. Selepas dua rakan mangsa berenang dan tiba di tebing sungai, mereka tidak nampak kelibat mangsa,” katanya dalam kenyataan hari ini.

Mohd Adli berkata dua rakan Hisyamuddin telah naik ke darat dan mengambil sebuah bot lain sebelum turun semula ke sungai itu namun gagal menjumpai mangsa.

“Seramai 12 anggota polis, Jabatan Bomba dan Penyelamat Malaysia (JBPM) serta Angkatan Pertahanan Awam Malaysia (APM) tiba di lokasi kejadian bagi mencari dan menyelamat (SAR) mangsa,” katanya.

Beliau berkata disebabkan arus sungai yang deras dan keadaan gelap, operasi SAR dimulakan 8 pagi tadi oleh Unit Selam JBPM dan pasukan mencari dipermukaan air melibatkan polis, APM, JBPM serta penduduk setempat sejauh dua kilometer dari lokasi kejadian.


Muhyiddin pesan Zii Jia, jadikan kejayaan All England perangsang untuk lebih cemerlang

KUALA LUMPUR 22 Mac. – Kejayaan manis jaguh perseorangan lelaki negara yang merangkul Kejuaraan Badminton All England 2021 malam tadi menarik perhatian Perdana Menteri Tan Sri Muhyiddin Yassin.

Muhyiddin menasihati Zii Jia agar menjadikan kemenangan sulung pada pertandingan badminton tertua di dunia itu sebagai perangsang untuk bekerja lebih keras dan menjadi lebih cemerlang pada masa akan datang memandangkan perjalanan kariernya yang masih jauh dalam sukan tersebut.

“Syabas Lee Zii Jia! Anda wira kebanggaan negara. Tahniah juga kepada BAM (Persatuan Badmintoin Malaysia) dan barisan kejurulatihan atas kejayaan ini.

“Seluruh peminat sukan negara, khususnya badminton, tentunya begitu teruja dengan kejayaan pemain perseorangan lelaki negara, Lee Zii Jia merangkul kejuaraan kejohanan badminton All England, sebentar tadi,” katanya menerusi hantaran di laman Facebook hari ini.

Zii Jia mencipta sejarah buat dirinya apabila merangkul gelaran All England buat kali pertama selepas menewaskan juara bertahan Viktor Axelsen, 30-29, 20-22, 21-9 pada aksi final di Utilita Arena, Birmingham pada Ahad.

Muhyiddin turut menyifatkan kejayaan pemain berusia 22 tahun dari Kedah itu memberi makna besar dan suntikan motivasi buat pemain muda berkenaan selepas ditewaskan pemain sama di peringkat separuh akhir kejohanan tersebut tahun lalu.

Kali terakhir gelaran berprestij itu dimenangi pemain negara ialah pada edisi 2017 menerusi Datuk Lee Chong Wei yang menewaskan pemain China, Shi Yu Qi, 21-12, 21-10.

Zii Jia mengakhiri kemarau gelaran hampir tiga tahun selepas menjuarai Terbuka Taiwan pada 2018 apabila mengatasi pemain Jepun, Riichi Takeshita, 21-17, 16-21, 21-11.